b'\n_START_ARTICLE_\nSeksuelle overgreb mellem b\xc3\xb8rn\n_START_PARAGRAPH_\nSeksuelle overgreb mellem b\xc3\xb8rn er et stort problem, for ca. en tredjedel af alle seksuelle overgreb mod b\xc3\xb8rn beg\xc3\xa5s af andre b\xc3\xb8rn og unge. B\xc3\xb8rn og unge, som udviser seksuelt gr\xc3\xa6nseoverskridende adf\xc3\xa6rd, eller som ligefrem beg\xc3\xa5r overgreb, har en r\xc3\xa6kke f\xc3\xa6llestr\xc3\xa6k. En tredjedel har selv v\xc3\xa6ret udsat for seksuelt misbrug. For yngre b\xc3\xb8rn med overgrebsadf\xc3\xa6rd, er det helt op mod halvdelen, der selv er blevet misbrugt. Dertil har et stort antal v\xc3\xa6ret vidne til vold eller overgreb, typisk i hjemmet. _NEWLINE_Et stort antal af b\xc3\xb8rn med overgrebsadf\xc3\xa6rd har indl\xc3\xa6ringsvanskeligheder, og mange har eksempelvis ADHD. Begavelseshandicap ser ud til at udg\xc3\xb8re en selvst\xc3\xa6ndig risikofaktor. Sociale vanskeligheder og ensomhed er ligeledes kendetegnende for mange af disse b\xc3\xb8rn og unge, og en stor andel af dem har v\xc3\xa6ret udsat for omsorgssvigt. Mange af b\xc3\xb8rnene har udvist seksuelt bekymrende adf\xc3\xa6rd i en l\xc3\xa6ngere periode inden overgrebene, og flere af de b\xc3\xb8rn og unge, som kr\xc3\xa6nker andre seksuelt, har mere end et offer. Det absolutte flertal er drenge, 90 procent mod 10 procent piger.'